Peraküla (Lääne-Nigula)

Peraküla (kohalikus murdes Pära küla) on küla Lääne maakonnas Lääne-Nigula vallas. Ajalooliselt kuulus küla Risti kihelkonda.

Enne 2017. aasta haldusreformi kuulus küla Nõva valda.

Küla nimi võiks tuleneda sõnast pera ('pära', 'tagumine osa', 'tagumine'), kuid murdes esineb see sõna ä-lisena. Kohanimedes ei ole siiski selline muutus er › är alati toimunud.Eesti kohanimede leksikon

Küla kohta kasutati 1615. aastal nime Päraküll, 1689. aastal aga nimekuju Parakyll. 1725. aastal on mainitud Nõva mõisa talupoega Perrakülla Marti. 18. sajandi kaartidel on kasutatud nime Perrekül. 

Külas asub RMK Nõva looduskeskus ja Põlluotsa talumuuseum.

Küla territooriumile jäävad Mustjärv, Toatse järv ja Väike-Toatse järv. Peraküla mereäärne osa kuulub Nõva maastikukaitseala koosseisu.

Viited

Kategooria:Lääne-Nigula valla külad
Kategooria:Risti kihelkond